Sklad č. 7

Sklad č. 7 bratislavského prístavu v Bratislave v mestskej časti Ružinov na nábreží Dunaja je zaradený medzi národné kultúrne pamiatky ako technická pamiatka.

 Opis 
Budova postavená v 20. rokoch 20. storočia (niekedy po roku 1923) je navrhnutá vo funkcionalistickom štýle a meno autora nie je známe. Z hľadiska architektonického riešenia možno budovu hodnotiť ako progresívnu stavbu zo železobetónu s klasicizujúcim výrazom, pripomínajúcim katedrálny či palácový typ stavby. Ide o rozložitú stavbu na obdĺžnikovom pôdoryse s pozdĺžnou osou orientovanou v smere západ-východ. Severná a južná strana budovy sú rovné, bez členenia hmoty, východná a západná strana majú výrazný ústupok hmoty v južnej časti. Na technickú funkciu budovy upozorňovali kovové tzv. priemyselné okenné výplne s mnohotabuľkovým členením a nákladné vyklápacie plošiny na južnej strane. Sklad č. 7 má rovnú strechu, nad ktorú sa týčia tri vežičkové nadstavce. Ústredná vežička má pôdorys štvorca, dve postranné vežičky majú obdĺžnikový pôdorys. Architektúra budovy, ale aj funkčné riešenie je komponované k dominantnej južnej strane obrátenej k Dunaju. Nachádza sa v blízkosti zrekonštruovanej budovy Tower 115 a v blízkosti medzinárodného obchodného centra Eurovea, ktorého výstavba prebieha od roku 2006.

 Rekonštrukcie a stavebné úpravy 
Rekonštrukcia Skladu č. 7, ktorú realizovala spoločnosť Ballymore, trvala od začiatku septembra 2006 do 21. augusta 2007.

Rekonštrukčné práce
 statické zabezpečovacie úpravy
 vybudovanie nových protipovodňových zásten
 zatepľovanie a kompletná obnova fasády
 realizácia novej strechy a vybudovanie novej strešnej zábrany
 stužovanie častí betónového stropu
 oplechovanie ríms
 kompletná výmena okien
 repasovanie a reštaurovanie technických prvkov v interiéri aj exteriéri
 umiestnenie sklenených zábradlí na výklopné plošiny
 osvetlenie fasády a vežičiek

Interiér Skladu č. 7 bol ponechaný v pôvodnom stave bez výrazných stavebných úprav. V rámci rekonštrukcie bola realizovaná oprava trhlín, repasovanie technických zariadení a oprava zdvíhacích mechanizmov.

 Uvedenie do prevádzky 
Budova spolu s dobudovanými priestormi bola verejnosti kompletne sprístupnená v roku 2010. Od marca 2008 sa v nej nachádza expozícia prezentujúca kľúčové súčasti projektu Eurovea. Pôvodne sa uvažovalo, že budova bude slúžiť Bratislavčanom i jej návštevníkom ako mestské Auditórium, ktoré sa postupne stane náhradou za Park kultúry a oddychu.

V roku 2019 získal developer stavebné povolenie na rekonštrukciu objektu, aby sa mohol stať plnohodnotnou súčasťou vznikajúceho downtownu.

V tesnej blízkosti Skladu č. 7 vyrástlo pokračovanie nákupného komplexu Eurovea II a rezidenčný mrakodrap Eurovea Tower. S výškou 168 metrov a 46 podlažiami je najvyššou budovou na Slovensku. Developer v lokalite plánuje postaviť dva ďalšie mrakodrapy – s výškou 180 a 260 metrov.

Dnes v Sklade č. 7 sídli Ministerstvo cestovného ruchu a športu SR.

Vo marci 2025 bude na prvom podlaží otvorená reštaurácia DOCK7 s kapacitou 280 zákazníkov. Ďalších 190 miest bude k dispozícii v exteriéri. Srdcom reštaurácie bude pivovar s ročnou technickou kapacitou 6 000 hektolitrov.

 Zaujímavosti 
V roku 2001 sklad použili filmári ako kulisu pri nakrúcaní amerického filmu Uprising.

 Galéria 

 Iné projekty 

 Externé odkazy 
 Článok na sme.sk 
 Článok o reštaurácii
 Poloha v Google Earth

Kategória:Stavby v Bratislave
Kategória:Technické pamiatky na Slovensku